[{"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000004", "text": "Derbyn cwcis angenrheidiol yn unig"}, {"text_idx": "#000007", "text": "Dathlodd Abertawe 50 mlynedd fel dinas yn 2019, gyda Chyngor Abertawe\u2019n arwain rhaglen o ddigwyddiadau a gweithgareddau i nodi\u2019r pen-blwydd arbennig hwn."}, {"text_idx": "#000008", "text": "Fel gwasanaeth y cyngor, ac un a\u0302 phresenoldeb cryf mewn nifer o gymunedau lleol, roedd Llyfrgelloedd Abertawe\u2019n awyddus i gymryd rhan yn y dathliadau yn nodi 50 o flynyddoedd ers cyhoeddi dyfarnu statws dinas ym mis Gorffennaf 1969. Roedd y digwyddiadau i ddathlu\u2019r penblwydd yn cynnwys gwisg ffansi, cerddoriaeth a chwisiau ar thema\u2019r 1960au yn ogystal a\u0302 gemau i blant. Roedd rhai llyfrgelloedd yn canolbwyntio ar y thema glanio ar y lleuad, er mwyn uno\u2019r dathliadau a\u0302 thema Sialens Ddarllen yr Haf."}, {"text_idx": "#000009", "text": "Ymddangosodd y logo Abertawe@50 a gomisiynwyd yn arbennig mewn digwyddiadau\u2019r llyfrgell, ar bosteri ac ar faneri ar gownteri a waliau\u2019r llyfrgell. Roedd cerdyn pen-blwydd anferth Abertawe@50 ar gael i\u2019r cwsmeriaid ei lofnodi, yn ogystal a\u0302 llyfrau coffa, arddangosfeydd corfforaethol, a chadair gynfas enfawr ar thema Abertawe@50 ar gyfer hunluniau a lluniau eraill!"}, {"text_idx": "#000010", "text": "Gweithiodd staff y Llyfrgell Gymunedol gyda chymdeithasau hanes lleol i gynnal arddangosfeydd erthyglau a lluniau o\u2019r ardal leol dros y 50 mlynedd ddiwethaf, gydag atgofion penodol am 1969. Cre\u0308wyd yr arddangosfa fwyaf gan staff yn Llyfrgell Ganolog Abertawe a oedd yn cynnwys eitemau o\u2019u casgliadau o luniau a phapurau newydd hanesyddol, a gefnogwyd gan arddangosfa o gloriau albymau gan gantorion, grwpiau a chorau lleol a gymerwyd o\u2019r Casgliad Astudiaethau Lleol a gedwir yn Llyfrgell Ganolog Abertawe."}, {"text_idx": "#000011", "text": "Roedd y cyfryngau cymdeithasol yn rhan fawr o\u2019r agenda gorfforaethol i hyrwyddo\u2019r dathliadau ac roedd Llyfrgelloedd Abertawe wedi chwarae eu rhan trwy aildrydar negeseuon o gyfrif @50Abertawe ar dudalennau Trydar Llyfrgelloedd Abertawe @LlinellLlyfrau ac @DarganfodMwy ac ar Facebook. Gan barhau a\u0302 thema #Abertawe50, roedd staff Llyfrgelloedd Abertawe hefyd wedi creu ymgyrch Cymraeg a Saesneg ar y cyfryngau cymdeithasol i hyrwyddo #50FfaithamLyfrgelloeddAbertawe, yn seiliedig ar y syniad o hyrwyddo 50 o bethau efallai nad yw pobl yn eu gwybod am Lyfrgelloedd Abertawe. Roedd y rhain yn cynnwys gwybodaeth gyfredol, ffeithiau hanesyddol a thrysorau cudd eu casgliadau, ac roedd rhai eraill yn tynnu sylw at adnoddau neu wasanaethau\u2019r llyfrgell nad oedd cwsmeriaid o bosib yn ymwybodol ohonynt."}, {"text_idx": "#000012", "text": "Cre\u0308wyd arddangosfa ychwanegol yn Llyfrgell Ganolog Abertawe o\u2019r negeseuon hyn. Rydym hefyd wedi gosod detholiad o\u2019r deunydd ar ein gwefan , fel y bydd ar gael i\u2019r gynulleidfa mwyaf posib."}, {"text_idx": "#000013", "text": "Roedd Llyfrgelloedd Abertawe hefyd wedi gweithio i gefnogi mentrau i hyrwyddo Abertawe 50 gan wasanaethau eraill y cyngor. Cyfrannom wybodaeth ac eitemau cerddoriaeth o\u2019n Casgliad Astudiaethau Lleol ar gyfer \u201950 Mlynedd o Gerddoriaeth yn Abertawe\u2019, arddangosfa a drefnwyd gan y rhaglen CYFUNO a gynhaliwyd yn Amgueddfa Abertawe. Roedd staff hefyd wedi creu arddangosfa o ddeunydd am Evan Roberts a\u2019r Diwygiad i hyrwyddo Calon La\u0302n: The Musical, sioe a gynhaliwyd yn Theatr y Grand Abertawe ac a gomisiynwyd yn arbennig fel rhan o ddathliadau Abertawe 50."}, {"text_idx": "#000014", "text": "Cynhaliwyd ein digwyddiad unigol mwyaf ac uchafbwynt dathliadau Abertawe 50 yn Llyfrgell Ganolog Abertawe ar 14 Rhagfyr 2019 gyda sgwrs arbennig am daith Abertawe tuag at statws dinas, a oedd yn nodi trosglwyddo\u2019r siarter statws dinas ym mis Rhagfyr 1969. Cyflwynwyd y digwyddiad, a ddarparwyd gan John Alban, cyn-archifydd y ddinas, gan Arglwydd Faer Abertawe, y Cynghorydd Peter Black a chafodd groeso mawr gyda chynulleidfa mwyaf y flwyddyn!"}, {"text_idx": "#000015", "text": "Gallwch ddod o hyd i ragor o wybodaeth am ddathliadau 50 mlynedd fel dinas Abertawe (gyda chanmoliaeth i Lyfrgelloedd Abertawe!) yn yr adolygiad hwn o\u2019r flwyddyn"}]